Prečišćeni tekst Pravilnika o mjerama zaštite i zdravlja na radu od rizika izloženosti kancerogenim ili mutagenim materijama obuhvata sljedeće propise:
1. Pravilnik o mjerama zaštite i zdravlja na radu od rizika izloženosti kancerogenim ili mutagenim materijama ("Službeni list Crne Gore", br. 060/16 od 23.09.2016),
2. Pravilnik o izmjeni Pravilnika o mjerama zaštite i zdravlja na radu od rizika izloženosti kancerogenim ili mutagenim materijama ("Službeni list Crne Gore", br. 011/17 od 20.02.2017),
3. Pravilnik o izmjenama Pravilnika o mjerama zaštite i zdravlja na radu od rizika izloženosti kancerogenim ili mutagenim materijama ("Službeni list Crne Gore", br. 043/18 od 03.07.2018),
4. Pravilnik o dopuni Pravilnika o mjerama zaštite i zdravlja na radu od rizika izloženosti kancerogenim ili mutagenim materijama ("Službeni list Crne Gore", br. 020/19 od 04.04.2019), u kojima je naznačen njihov dan stupanja na snagu.
PRAVILNIK
O MJERAMA ZAŠTITE I ZDRAVLJA NA RADU OD RIZIKA IZLOŽENOSTI KANCEROGENIM ILI MUTAGENIM MATERIJAMA∗
("Službeni list Crne Gore", br. 060/16 od 23.09.2016, 011/17 od 20.02.2017, 043/18 od 03.07.2018, 020/19 od 04.04.2019)
Član 1
Ovim pravilnikom propisuju se minimalni zahtjevi koje poslodavac treba da ispuni u obezbjeđivanju mjera zaštite i zdravlja na radu uključujući i granične vrijednosti, radi otklanjanja ili smanjenja rizika od nastanka povreda na radu, profesionalnih bolesti i bolesti u vezi sa radom koje nastaju za vrijeme rada pri izlaganju zaposlenog kancerogenim ili mutagenim materijama.
Član 2
Odredbe ovog pravilnika ne primjenjuju se na radna mjesta na kojima su zaposleni izloženi:
   - jonizujućem zračenju;
   - ili bi mogli biti izloženi prašini koja potiče od azbesta ili materijala koji sadrži azbest, osim u slučaju kada je odredbama ovoga pravilnika propisan viši nivo zaštite i zdravlja na radu.
Član 3
Izrazi upotrijebljeni u ovom pravilniku imaju sljedeće značenje:
   - kancerogena materija je supstanca ili smješa koja ispunjava uslove za klasifikaciju u kategoriju kancerogena 1.A ili 1.B u skladu sa propisom kojim se uređuje klasifikacija, pakovanje i označavanje hemikalija, kao i supstanca ili smješa ili postupak koji su dati u Prilogu broj 1 koji čini sastavni dio ovog pravilnika, kao i supstanca ili smješa koja se ispušta pri postupku iz navedenog priloga;
   - mutagena materija je supstanca ili smješa koja ispunjava uslove za klasifikaciju u kategoriju 1.A ili 1.B mutagenih ćelija u skladu sa propisom kojim se uređuje klasifikacija, pakovanje i označavanje hemikalija; i
   - granična vrijednost izloženosti kancerogenoj ili mutagenoj materiji je prosječna koncentracija kancerogene ili mutagene materije u vazduhu na radnom mjestu u zoni disanja zaposlenog u odnosu na referentni period, koja je data u Prilogu broj 2 koji čini sastavni dio ovog pravilnika.
Član 4
Poslodavac treba da obezbijedi da se kancerogene ili mutagene materije, ukoliko je tehnički moguće, proizvode i upotrebljavaju u zatvorenom sistemu, a kada to tehnički nije izvodljivo, da se kancerogene ili mutagene materije zamijene sa materijom, smješom ili procesom koji u uslovima upotrebe nijesu opasni ili su manje opasni za zaštitu i zdravlje zaposlenog.
Poslodavac treba da obezbijedi da zaposleni ni u kom slučaju ne bude izložen koncentracijama kancerogenih ili mutagnih materija koje su više od graničnih vrijednosti izloženosti utvrđenih u Prilogu broj 2 ovog pravilnika.
Izloženost iz stava 2 ovog člana ne treba da bude trajna i treba da bude strogo ograničena na najkraće potrebno vrijeme za svakog zaposlenog.
Poslodavac treba odmah da sprovede mjere zaštite i zdravlja na radu kako bi izloženost bila svedena na vrijednost ispod granične vrijednosti, kada i pored mjera koje preduzima, izloženost zaposlenog prelazi granične vrijednosti.
Pri svakoj upotrebi kancerogenih ili mutagenih materija poslodavac treba da obezbijedi primjenu i sprovođenje mjera zaštite i zdravlja na radu, a naročito:
   - ograničavanje količine kancerogenih ili mutagenih materija na radnom mjestu na najmanju moguću mjeru;
   - smanjivanje na minimum broja zaposlenih koji su ili mogu biti izloženi kancerogenim ili mutagenim materijama;
   - projektovanje odgovarajućih procesa rada i tehničke kontrole, kako bi se izbjeglo ili u najvećoj mogućoj mjeri smanjilo oslobađanje kancerogenih ili mutagenih materija na radnom mjestu;
   - eliminisanje kancerogenih ili mutagenih materija na njihovom izvoru, putem lokalne i opšte ventilacije, pri čemu sve metode trebaju da budu u skladu sa potrebama zdravstvene zaštite i zaštite životne sredine;
   - obilježavanje opasnih zona odgovarajućim znakovima za zaštitu i zdravlje na radu na područjima gdje su zaposleni izloženi ili mogu biti izloženi kancerogenim ili mutagenim materijama; i
   - izradu planova za postupanje u vanrednim situacijama koje mogu dovesti do nepredviđeno visoke izloženosti.
Član 5
Poslodavac treba da obavijesti inspekciju rada o upotrebi kancerogenih i mutagenih materija najmanje 15 dana prije početka obavljanja tih poslova na obrascu koji je dat u Prilogu broj 3 koji čini sastavni dio ovog pravilnika.
Kada je utvrđeno da postoji rizik od nastanka povrjeđivanja i oštećenja zdravlja zaposlenog zbog izloženosti kancerogenim ili mutagenim materijama, poslodavac treba da omogući inspekciji rada pristup podacima o:
   - aktivnostima i industrijskim procesima koji se izvode, uključujući razloge upotrebe kancerogenih ili mutagenih materija;
   - tipu proizvedenih ili upotrijebljenih kancerogenih ili mutagenih materija;
   - količini proizvedenih ili upotrijebljenih kancerogenih ili mutagenih materija ili smješa koje sadrže kancerogene ili mutagene materije;
   - broju izloženih zaposlenih;
   - preduzetim mjerama zaštite i zdravlja na radu;
   - vrsti sredstava i opreme lične zaštite na radu koji se upotrebljavaju;
   - prirodi, stepenu i trajanju izloženosti; i
   - slučajevima zamjene kancerogenih ili mutagenih materija sa materijom, smješom ili procesom koji u uslovima upotrebe nijesu opasni ili su manje opasni za zaštitu i zdravlje zaposlenog.
Član 6
Poslodavac treba da, u slučaju opasne pojave ili nezgode usljed kojih može doći do nepredviđene izloženosti zaposlenog kancerogenim ili mutagenim materijama, bez odlaganja, obavijesti zaposlene.
U cilju uspostavljanja normalnog stanja i otklanjanja uzroka nepredviđene izloženosti, poslodavac treba da:
   - dozvoli rad u ugroženom području samo zaposlenima koji su neophodni za obavljanje popravki i drugih neophodnih radova;
   - za svakog zaposlenog obezbijedi da njegova izloženost kancerogenim ili mutagenim materijama bude ograničena na najkraće potrebno vrijeme.
Član 7
Zaposleni koji su ili mogu biti izloženi kancerogenim ili mutagenim materijama ne treba da konzumiraju hranu i tečnost, niti da puše u radnom prostoru u kojem postoji rizik od kontaminacije.
Član 8
Ovaj pravilnik stupa na snagu osmog dana od dana objavljivanja u "Službenom listu Crne Gore".
___________________________
∗U ovaj pravilnik prenesena je Direktiva Evropskog parlamenta i Savjeta 2004/37/EZ od 29. aprila 2004. godine o zaštiti radnika od rizika zbog izloženosti kancerogenim ili mutagenim materijama na radu.
___________________________
∗ U ovaj pravilnik prenesena je Direktiva Evropskog parlamenta i Vijeća o izmjeni Direktive 2004/37/EZ o zaštiti zaposlenih od rizika zbog izloženosti kancerogenim ili mutagenim materijama na radu.